Haur besoetakoa - Wikipedia, entziklopedia askea.

# Haur besoetakoa

### Wikipedia(e)tik

Haur besoetakoa Jon Miranderen nobela polemikoa da. Mirandek 1959an idatzi zuen Haur besoetakoa baina ez zuen editorerik lortu. Lapurteraz idatzita zuelarik, gipuzkeraz jarri zuen, ea hola argitaratzen zioten. Azkenik, Lur Argitaletxeak 1970ean argitaratu zuen, Gabriel Arestiren aurkezpen kritiko batekin. Polemika handia sortu zuen bere argumentu probokatzaileagatik: inzestua, pedofilia eta suizidioa bezalako gai tabuak ukitzen ditu, moral burgesaren itxurakeriaren aurkako testu bat aurkeztuz. Arrakasta handia izan zuen eta urtez urte edizio ugari izan ditu. ezinbesteko eleberria da euskal literaturaren historian; euskal narratiba modernoaren mugarrietako bat.

Miranderen Haur besoetakoa Vladimir Nabokoven Lolitarekin alderatu izan da, baina badakigu Mirandek ez zuela eleberri horren berri.

Oharra: Atal honek argumentua edo amaiera argitzen du.

Familia diruduneko gizon batek, Teresa, bere iloba eta haur besoetakoa, etxean hartuko du umezurtz gelditzen denean. Gizona, gorrotoa eta nazka besterik eragiten ez dion emakume batekin ezkontzekotan dagoela, hamaika urteko neskatoaz mateminduko da, jende guztiak gaitzetsiko duen maitasun istorioa hasiz. Gizonak, bere etxaldean, Teresa hezteko ardura oso-osorik beregain hartuko du. Jendartearen ustelkeriatik urruti, neskatoa ez du gehiago eskolara bidaliko, eta gai guztietan heziko duela erabakitzen du, baita sexu harremanetan ere. Bikoteak ezinen ditu bere asmoak aurrera atera eta istorioaren bukaera guztiz tragikoa da.

Pasarte batzuek erotismo puntu bat badute, baina ez dira Miranderen gainerako lanetan bezain gordinak. Liburua jendarte burgesaren itxurakeria eta moral bikoitzaren aurkako erasoa da. Bertan Mirandek bere filosofia antikristaua eta erasokorra agerrarazten du, Joxe Azurmendik oso ongi azaltzen digun moduan.

"http://eu.wikipedia.org../../../h/a/u/Haur_besoetakoa.html"(e)tik eskuratuta

Kategoria: Euskarazko eleberriak

##### Views

- Artikulua
- Eztabaida
- Oraingo berrikuspena

##### Bilatu